Foto's: Stryd teen tyd op Mauritius-strande | Maroela Media
'n Skip wat by Mauritius gestrand het en tonne olie in die see stort, is nou besig om te skeur en 'n selfs groter ekologiese en ekonomiese ramp bedreig die eilandnasie.
Meer as 'n duisend ton olie het reeds uit die MV Wakashio in die see aan Mauritius se Suidkus gesypel en koraalriwwe, die prentjiemooi spierwit strande en ongerepte strandmere wat jaarliks miljoene besoekers lok, besoedel.
Nog 2 500 ton olie is steeds aan boord van die olietenkskip wat reeds op 25 Julie gestrand het, maar eers die afgelope week olie weens 'n kraak in die romp begin olie lek het.
Kenners waarsku 'n verdere skeur kan 'n oliestorting veroorsaak wat meer as katastrofies gaan wees vir die kwesbare ekostelsel waarop Mauritius – en sy ekonomie – staatmaak.
Pravind Jugnauth, Mauritius se eerste minister, het gesê die lekplek is voorlopig gestuit, maar daar word op die ergste voorberei.
"Die krake word groter. Die situasie is selfs erger," het hy Sondag gesê.
Daar word desperaat probeer om die strande te beskerm en 'n omgewingsnoodgeval is verklaar. (Foto: @Maxwell_005/Twitter)
"Die kans dat die skip in die helfte kan skeur, bestaan steeds."
Japan het reeds gesê hy sal 'n span van ses kenners stuur om Mauritius by te staan in wat die land bestempel het as 'n ongekende omgewingsnoodgeval.
Frankryk het ook 'n vlootskip, weermagvliegtuig en tegniese raadgewers van die nabygeleë Réunion-eiland gestuur nadat Mauritius om internasionale hulp gepleit het.
Duisende vrywilligers, sommige van hulle kop tot tone besmeer in swart slik, het na die kuslyn opgeruk en kilometer lange tuisgemaakte drywende versperrings van strooi opgerig in 'n desperate poging om die olie te beheer.
Mosiu OSK Lines, wat die skip namens 'n ander Japanse maatskappy bestuur, het onderneem om alles moontlik te doen om die situasie te beredder.
"Ons is verskriklik jammer," het die skeepsmaatskappy se visepresident, Akihiko Ono, Sondag in Tokio gesê.
Sommige vrees egter die skade is reeds gedoen.
Lugfoto's wys die absolute enormiteit van die ramp met groot gedeeltes van die kristalhelder see rondom die gestrande skip wat reeds 'n diep, donkerswart kleur het. Dik slik bedek die strandwoude en ongerepte strandmere langs die kuslyn en maak jarelange bewaringswerk ongedaan.
"Reeds te laat"
Tydelike versperrings word gebruik om die olie te probeer beheer. (Foto: @Maxwell_005/Twitter)
Die slik versprei al hoe verder langs die kus en sterk wind en seestrome vererger die situasie.
"Ek dink dis reeds te laat. As die skip in twee skeur, gaan die situasie heeltemal buite beheer wees," het Vassen Kauppaymuthoo, 'n oseanograaf en omgewingsingenieur, aan AFP gesê.
"Ons praat hier van 'n reuseramp wat al hoe verder vorder en uurliks al hoe meer ingewikkeld word."
Daar is ook toenemende druk op die regering om te verduidelik waarom niks gedoen is in die twee weke sedert die tenkskip gestrand het nie. Die opposisie eis die koppe van die ministers van onderskeidelik omgewing en visserye, terwyl vrywilligers 'n amptelike bevel verontagsaam het om die skoonmaakoperasie aan die plaaslike owerhede oor te laat.
"Mense kom in hul duisende byeen. Niemand luister meer vir die regering nie," het Ashok Subron, 'n omgewingsaktivis by Mahebourg, een van die gebiede wat die ergste getref is, gesê.
"Mense het besef hulle moet self ingryp. Ons is hier om die fauna en flora te beskerm."
Die polisie het Sondag aan boord van die Wakashio, wat onder die Panamese vlag vaar, gegaan en as deel van die ondersoek beslag gelê op die skip se logboek en swart boks.
Die tenkwa het 'n rif by Pointe d'Esny getref. Dié ekologiese juweel word omring deur idilliese strande, kleurryke riwwe, veilige oorde vir skaars en inheemse wildlewe en eiesoortige vleilande.
Dié foto wys hoe die olie uit die vragskip se romp sypel. Nagenoeg 2 000 ton olie is nog aan boord. (Foto: Gwendoline Defente/EMAE, via AP)
Ongeregte see (??) of bedoel jul ongerepte see??
Eers Beiroet en nou hierdie. Duidelik dat politiek se rak leeftyd verby is. Idiote aan die stuur van sake ingestem deur idiote en/of korrupte praktyke. Die skip se eienaars is ook sleg. 'n Kan olie maak 'n rugbyveld se oppervlak vol olie op water. Moes onmiddelik opgetree het, nou te laat. Proaktiewe mense word nie in die samelewing geduld nie. Die wêreld is sieker as net Covid-19.
Dis nou een groot gemors. En die land gaan juis gebukkend en trek swaar onder die inperkingsmaatreels. Want soos alle vakansieoorde en hotelle het die omset erg gesak. En nou tref hierdie ramp groot dele van die eiland se kusgebied.
Ek dink Japan moet beboet word en help skoon maak
Ek lees nerens 'n verduideliking hoekom die skip daar vasgeloop het en dat die kaptein in die tronk sit nie.